《仲秋十四夜同诸子携觞登一览亭玩月作》
明代·胡应麟

秋高桂华满，夜静兰膏歇。素影流长空，寒光浸天阙。

孤城白露下，万户凉飙发。置酒临高台，长歌对佳节。

忆别蓬莱宫，回首三千劫。蹉跎落风尘，荏苒见华发。

举杯属嫦娥，乞我长生诀。乘云朝太清，飞步还紫闼。

自按霓裳操，重翻羽衣阕。愧彼尘世人，徘徊望圆缺。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。